Tengler Johanna

December beszámoló

Kutatásom harmadik hónapjában sort kerítettünk egy többórás, személyes konzultációra, mely során a pécsi Janus Pannonius Múzeum sváb viseleti gyűjteményének egy részét is megtekintettem. Ennek, és mentortanárom javaslatainak köszönhetően kutatásom több ponton módosult és fejlődött, melyeket alább részletesen kifejtek.

 A vizsgálandó területet tekintve jelentős szűkítés mellett döntöttem. Kutatásom fókuszába két, sváb kulturális (mind szellemi, mint tárgyi) örökségben gazdag járást helyeztem: a villányi (előbb baranyavári), és a ... járást. Emellett kijelöltem további, a baanyai németség kulturális életében fontos településeket, melyeket ezen felül szeretnék vizsgálni, összehasonlítási alapként. Ezeket *A magyarországi németek történetének levéltári forrásai 1670-1950* (Budapest-München, 2010) c. levéltári gyűjtemény segítségével határoztam meg, az adott járásokban 1941-ben felmért német anyanyelvű lakosok száma, aránya szerint; kizártam azon települések vizsgálatát, melyek etnikai összetételüket tekintve kevésbé egységesek. (Lásd: Mohács.) Erre és előzetes, egyéni tudásomra alapozva megállapítottam, melyek a kutatásom és a német nemzetiségi kultúra szempontjából legfontosabb települések.

Ezeket alább sorba rendeztem, előre helyezve azokat, melyeket gyorsabban, könnyebben átnézhetek (elérhetőség, előzetes tudás, kapcsolatok, stb. okán), ezután a német anyanyelvű lakosok aránya szerint rangsoroltam őket (a kettő közti átmenetet vonallal jelöltem). A későbbiekben szeretnék ez a sorrend alapján haladni, a két járást párhuzamosan vizsgálva, hogy időszűkében is biztosan eljussak a legjelentősebb településekre. Amennyiben adott településről nem lelhető fel elég adat, hogy az ottani németség viseletéről átfogó képet alkossak, annak további, részletes vizsgálatát nem folytatom.

**Villányi járás:**

|  |  |
| --- | --- |
| **Települések** | **1941-ben német anyanyelvű lakosok aránya** |
| Villány | 74,83% |
| Villánykövesd | 98,98% |
| Virágos (ma Villány része) | 83,86% |
| Újpetre | 94,15% |
| Vokány | 89,57% |
| Németmárok (ma Márok) | 89,2% |
| Németpalkonya (ma Palkonya) | 87,74% |
| Kisbudmér | 98,51% |
| Kisjakabfalva | 95,66% |
| Nagybudmér | 93,67% |
| Pócsa | 90,81% |

**Pécsváradi járás:**

|  |  |
| --- | --- |
| **Települések** | **1941-ben német anyanyelvű lakosok aránya** |
| Véménd | 91,97% |
| Szederkény | 95,98% |
| Szűr | 98,49% |
| Ófalu | 97,3% |
| Feked | 95,74% |
| Himesháza | 94,97% |
| Palotabozsok | 94,6% |
| Hidas | 94,57% |
| Fazekasboda | 94,26% |
| Geresd (ma Geresdlak) | 81,31% |

**Mohácsi járás:**

Központja Mohács, ám mivel annak etnikai összetettsége miatt a helyi viseletek nehezen elkülöníthetők, ez megnehezíti a vizsgálatot: emiatt kutatásomból egyelőre kihagyom.

|  |  |
| --- | --- |
| **Települések** | **1941-ben német anyanyelvű lakosok aránya** |
| Babarc\* | 92,62% |
| Kisnyárád | 97,65% |
| Somberek | 90,9% |
| Majs | 88,73% |
| Borjád | 84,5% |
| Németbóly (ma Bóly) | 74,23% |
| Nagynyárád | 60,33% |

\* Babarc különösen a régi sváb viseletek újbóli felöltésénél kiemelkedő hely, elsősorban a ma működő kulturális egyesületek miatt. Már az 1910-es és az 1941-es adatok közt is emelkedés figyelhető meg a német anyanyelvűek számát tekintve: *„1910-ben 1496 lakosból 1334 (89,17%), 1941-ben 1449 lakosból 1342 fő (92,62%) német anyanyelvű.”*